Tillandsia

Tillandsia l'è 'n zèner de piànte quàze töte epìfite che g'ha de piö de 650 spéci acetàde,Tillandsia en The Plant List . El fà part de la famìa botànica de le Bromeliaceae (de la quàl fa part apò a l'ànanas). Le piànte de chèsto zèner le crès en ambièncc bèi diversificàcc, dei dezèrcc enfìna a bósch e mucc de l'America centràla e meridiunàla, ma apò a 'n Mèsico e endela part meridiunàla dei Stati Ünicc.

Perlopiö le piànte de chèsto zèner le crès tacàde vià per la raìs a le ótre piànte. Le raìs le che ócór apéna per sostègn, l'àiva e i nütrimèncc i a ciàpa de l'ària, per mès de la fùrma e de la strütüra partìcolar de le fòie.

 Descrisiù 
La piö part de le spéci de Tillandsia i è epìfite, che öl dì che en natüra le crès tacàde vià a dele ótre piànte, sènsa però éser dei parasìcc perchè le ròba mìa i nütrimèncc a la piànta che le i a òspita. Gh'è però a 'na quach spéce litòfita (che crès sura i balòcc, i tècc, o i fìi de la corènte, ecc.). Póche le crès diretamènte endèl teré, 'ntra chèste gh'è la Tillandsia asneoides che la se nsömèa lichéni tacàcc vià.(F. Oliva Esteva. Las Bromeliaceas de Venezuela. Caracas: Armitano Editores, C. A., 1987). I mèmber de chèsto zèner i pöl vése dividìcc en piànte vérde e piànte grìze.

 Tilandsie vérde 

Le spéci vérde le öl en clìma temperàt e piöùs, e le crès perlopiö a l'ómbra, tat en tèra come söi àlber endèl sóta bósch. Le varietà vérde le g'ha piö póch tricòmi de chèle grìze.

 Tilandsie grize 

Al contràre, quàze töte le spéci grìze le crès en zòne quàze ömede o quàze dezèrtiche condena bùna ümidità de l'ària. Le preferés el sul, e perchèsta rizù le se pòsta de sòlet endle parcc piö àlte de le piànte e de le préde.

Le söplés al fat de mìa ìga le raìs condena fùrma de vìta töta particolàr. L'aspèt l'è gris perchè le sò fòie i è töte quarciàde zó de organèi ciamàcc tricòmi che i sarès 'na sórt dei pelacì mudificàcc. 

 Riferimèncc 

Categoria:Bromeliaceae
Categoria:Botànica